L 45/1458
MT
Il-Ġurnal Uffiċjali tal-Unjoni Ewropea
24.2.2022
IL-KUMMISSJONI PROĠETTI PILOTA
KAPITOLU PP 07 — INVESTIMENT FIN-NIES, FIL-KOEŻJONI SOĊJALI U FIL-VALURI (ikompli) PP 07 21
(ikompli)
PP 07 21 04
(ikompli) Kummenti
Din l-approprjazzjoni hija maħsuba biex tkopri l-impenji li għad iridu jiġu saldati mis-snin preċedenti skont il-proġett pilota.
Evidenza akkademika minn madwar id-dinja turi li s-solitudni u n-nuqqas ta' networks ta' appoġġ jew ħiliet komunikattivi għandhom konsegwenzi fuq is-saħħa (fiżika u mentali) u soċjali fuq livell individwali, kif ukoll impatt ekonomiku mil-lat ta' kemm persuna tkun kapaċi taħdem u mil-lat tal-interkonnettività tas-soċjetà.
Is-solitudni għandha ħafna sintomi (eż. id-dipressjoni) li xi drabi jingħataw kura medika għalihom, iżda l-kawżi ewlenin talproblema għadha ma nstabitx soluzzjoni għalihom.
Waqt il-kriżi tal-COVID-19, l-effett tas-solitudni ħareġ fid-dieher fuq skala kbira u wera l-effetti negattivi tal-iżolament fuq il-koeżjoni soċjali u s-saħħa mentali.
L-impatt tas-solitudni u tal-COVID-19 se jkollhom impatt kbir fuq id-demografija Ewropea, mhux biss f'termini ta' saħħa u relazzjonijiet soċjali, iżda anke fuq l-ekonomija f'termini ta' produttività.
F'dinja li qed timxi u tinbidel malajr, fejn il-kuntatt huwa sikwit aktar virtwali milli fiżiku — speċjalment waqt perjodi ta' konfinament, awtoiżolament jew kwarantina — u fejn il-popolazzjonijiet qed jixjieħu u jsiru aktar multikulturali filwaqt li d-domanda fuq il-ħiliet tal-ħaddiema qed issir aktar kumplessa, għadd dejjem akbar ta' nies qed iħossuhom mogħtija l-ġenb.
L-individwalità tas-soċjetà tiddeġenera f'iżolament u fl-aħħar mill-aħħar tirriżulta f’solitudni.
Fil-ftit pajjiżi fejn saru studji dwar is-solitudni qabel il-kriżi tal-COVID-19, madwar 80 % tal-popolazzjoni qalu li xi drabi jħossuhom waħedhom u 10-13 % konsistentement iħossuhom waħedhom b'mod permanenti.
Mhux l-anzjani biss huma affettwati ħafna, iżda anke speċjalment ż-żgħażagħ, u n-numri huma għoljin ferm fost l-adolexxenti.
F'dan il-mument, il-ftit studji eżistenti jużaw kriterji, etajiet u definizzjonijiet differenti.
Fil-livell tal-Unjoni ttieħdu diversi inizjattivi fuq skala żgħira: — id-dokument ta' sintesi bit-tema "Is-solitudni – piż mhux maqsum indaqs fl-Ewropa", li jippreżenta evidenza u data dwar is-suġġett; — il-proġett "VulnerABLE", li kellu l-għan li jifhem aħjar kif l-aħjar tittejjeb is-saħħa tal-persuni li jgħixu f'sitwazzjonijiet vulnerabbli u iżolati, jiġu identifikati u rrakkomandati strateġiji politiċi bbażati fuq l-evidenza, u titqajjem kuxjenza dwar il-konklużjonijiet u jiġi appoġġjat il-bini tal-kapaċità fl-Istati Membri; — evalwazzjoni bejn il-pari li saret fil-Ġermanja f'Settembru 2019 bil-parteċipazzjoni ta' diversi Stati Membri u li ffukat fuq proġetti, miżuri u strateġiji biex jiġu indirizzati l-iżolament soċjali, is-solitudni u l-esklużjoni soċjali f'persuni akbar fl-età; — l-Istħarriġ Ewropew dwar il-Kwalità tal-Ħajja, li jipprovdi informazzjoni dwar is-solitudni, fost l-oħrajn ir-rapport li jmiss bit-tema "L-għajxien, ix-xogħol u l-COVID-19".
Filwaqt li dawn l-attivitajiet jipprovdu perspettivi differenti u parzjali għas-solitudni, huwa evidenti li hemm bżonn studju komprensiv li juża data komparabbli biex jinkiseb għarfien aktar sħiħ sabiex jiġu offruti soluzzjonijiet effettivi u sostenibbli bl-involviment tal-partijiet ikkonċernati.
Għalhekk, l-istudju għandu jipprovdi valur miżjud ġdid filwaqt li jevita duplikazzjonijiet.
Is-solitudni u l-effett dejjiemi tagħha fuq kwistjonijiet ta' esklużjoni soċjali u saħħa mentali jseħħu f'kull grupp ta' età u sess.
Fil-biċċa l-kbira tal-pajjiżi, is-solitudni tolqot aktar lill-irġiel, iżda d-data hija skarsa.
Milli jidher, id-distakk bejn il-Lvant u l-Punent u bejn it-Tramuntana u n-Nofsinhar huwa rifless anke fid-disparitajiet bejn il-ġeneri; il-biċċa l-kbira minn dawk fil-Lvant li jħossuhom waħedhom huma nisa, filwaqt li aktar irġiel jidher li jbatu mis-solitudni fl-Ewropa tal-Punent.